ไฟแนนซ์ทูเดย์
โดย...ช.ชดา
26 ต.ค. 2558

โดย...ช.ชดา
..ธนาคารกรุงเทพส่ง “มั่นคง แฟมิลี่” ลงดูดลูกค้าด้วยการวางแผนการเงินให้กับครอบครัวไทย โดยจัดทีมผู้เชี่ยวชาญพร้อมให้คำแนะนำด้านการออมและการลงทุนแก่ลูกค้าและประชาชนทั่วประเทศ 
โครงการนี้แบงก์ร่วมกับกรุงเทพประกันภัย กรุงเทพประกันชีวิต หลักทรัพย์ บัวหลวง และ บลจ.บัวหลวง ร่วมสัญจรไปทั่วประเทศ และขณะนี้เริ่มส่งทีมมั่นคง แฟมิลี่ลงสาขาแล้ว โดยจะตรวจสุขภาพทางการเงิน ทดสอบความสามารถในการรับความเสี่ยงวางแผนการออม วางแผนการลงทุนอย่างเหมาะสม เพื่อการแต่งงาน ซื้อบ้าน หรือซื้อรถยนต์ ทุนการศึกษาบุตร วางแผนเตรียมตัวเกษียณ
โครงการนี้ชนกับ K-Expert ของแบงก์กสิกรไทยโดยตรง แต่อย่าไปถือว่าเป็นคู่แข่ง ยิ่งทำให้คนไทยมีความรู้เรื่องการเงินมากเท่าไหร่ ถือว่าเป็นประโยชน์ต่อประเทศชาติโดยตรง
..ถ้าไม่มีอะไรผิดพลาด สิ้นเดือนนี้วงเงินปล่อยกู้บ้านผู้มีรายได้น้อยของธนาคารอาคารสงเคราะห์ (ธอส.) จำนวน 1 หมื่นล้านบาท จะมีผู้สนใจขอกู้เต็มแน่นอน แต่ไม่แน่เสมอไปที่ผู้ที่ยื่นขอกู้ทุกรายจะได้อนุมัติ อยู่ที่คุณสมบัติครบถ้วนตามเงื่อนไขหรือไม่
แต่เท่าที่ได้เห็นเงินงวดที่ผู้กู้จะต้องผ่อนแต่ละเดือนแล้ว ขอบอกว่าหืดจับ ถ้าหากมีรายได้เดือนละ 3 หมื่นบาท ยื่นกู้ 3 ล้านบาท ปีแรกดอกเบี้ย 3.5% จะต้องผ่อนชำระเดือนละ 1.5 หมื่นบาท
ปีที่ 2 ดอกเบี้ยจะขยับขึ้นมาเป็น 4.25% ค่างวดจะขึ้นมาเป็นปีละ 1.7 หมื่นบาท ในปีที่ 3 เป็นต้นไป ดอกเบี้ยจะเป็นเอ็มอาร์อาร์ลบ 1% ค่างวดจะขยับขึ้นมาเป็น 2.1 หมื่นบาท
คำเตือน คือ หากจะซื้อบ้านราคาสูงกว่ารายได้มากจะต้องคำนึงถึงภาระระยะยาวที่จะต้องเจอ เพราะเงินเดือน 3 หมื่นบาทนั้น จะต้องหักค่าใช้จ่ายประจำวันแล้ว ที่เหลือจะรับผิดชอบหนี้ 30 ปี ไหวหรือไม่เป็นเรื่องที่ผู้กู้จะต้องคิดให้ดี
..แบงก์รัฐร้องจ๊ากกันเป็นแถว เพราะจำนวนเอ็นพีแอล พุ่งทะยานไม่แพ้หนี้เสียของธนาคารพาณิชย์ และปีนี้จะเป็นปีแรกที่กระทรวงการคลังมอบหมายอำนาจการตรวจสอบให้กับแบงก์ชาติอย่างเป็นทางการ ตามคำสั่งของซูเปอร์บอร์ด หากไม่ผ่อนเกณฑ์สำรองหนี้หรือเกณฑ์การปล่อยกู้ให้หย่อนตามนโยบายรัฐบาลลงบ้าง ผู้บริหารแบงก์รัฐคงจะต้องเอามือกุมขมับ